27/01/2020 | Administración LocalMunicipal
Touro
Anuncio de aprobación do Regulamento de réxime interno do Centro Social do Concello de Touro

ANUNCIO O Pleno do Concello de Touro, na sesión ordinaria realizada o día 27 de setembro de 2019, adoptou, entre outros, o acordo de aprobar o Regulamento de réxime interno do Centro Social do Concello de Touro. Publícase, a continuación, o texto íntegro do devandito Regulamento, para o seu coñecemento: VI.–REGULAMENTO RÉXIME INTERNO DO CENTRO SOCIAL DO CONCELLO DE TOURO “CAPÍTULO I.–DISPOSICIÓNS XERAIS Artigo 1.–Obxecto. O presente regulamento ten por obxecto establecer a organización e funcionamento do centro social do Concello de Touro, considerado como servizo público aberto e integrado na rede dos Servizos sociais, creado polo Concello de Touro para a promoción da convivencia da poboación ancián, sen prexuízo de servir de apoio á prestación doutros servizos sociais. Configúrase este centro como un equipamento dependente dos Servizos sociais de atención primaria municipais no que se presta, dun xeito estable e continuado, atención directa ás persoas maiores. Artigo 2.–Identificación da entidade titular, datos do centro, e administración do mesmo. A titularidade do Centro corresponde ao Concello de Touro (A Coruña), sito en Fonte Díaz, na rúa Isabel II, n.º 26, C. P. 15822, teléfono 981504029, fax 981504110, correo electrónico correo@concellodetouro. gal, tendo este Concello o NIF: P1508600B. O centro social está situado no núcleo urbano de Fonte Díaz, na rúa Castelao, s/n. O goberno e a administración do centro correspóndelle ao Concello de Touro a través dos seus órganos competentes consorte coa lexislación de réxime local, sen prexuízo de que o Concello poida decidir acudir á súa xestión indirecta mediante concesión administrativa. O Concello de Touro velará polo bo funcionamento deste centro, exercendo as facultades tutelares sobre os seus usuarios e persoas ou entidades que xestionen o citado centro, de acordo co sistema de competencias establecido na lexislación de réxime local. Baixo a dirección política municipal que resulte da organización político-administrativa, a actividade ordinaria do centro terá como responsables administrativos dentro do Concello: – Alcalde, que levará a cabo o control e a relación co centro precisos. – A educadora-psicóloga social, que se encargará da dirección e organización do centro. – A Secretaría-Intervención, que controlará a xestión económico administrativa conforme á normativa aplicable. Artigo 3.–Función. O centro cumpre unha función eminentemente social proporcionando aos seus usuarios/as unha atención integral sen discriminacións de raza, sexo ou condición social a través dun programa global que garanta o pleno desenvolvemento físico, afectivo e social das persoas maiores. Este centro organizará as actividades cos maiores co fin de facilitar a conciliación da vida laboral e familiar e actuará como mecanismo de prevención da exclusión social da poboación maior que vive soa. Concíbese como un equipamento de atención aos maiores que precisan atención en necesidades de tipo comunicativas, de socialización e de convivencia con persoas da súa idade, de soidade, de mellora da calidade de vida ambiental e persoal, a saúde física e mental. Trátase dun servizo complementario aos recursos sociais dos que dispón o Concello como o programa de axuda a domicilio, o cheque asistencial ou a “teleasistencia”. Artigo 4.–Estrutura funcional. O centro municipal de maiores dispón das seguintes estancias: – Sala de convivencia:  Zona de xogos.  Zona de televisión. – Aseos:  Homes.  Mulleres.  Discapacitados. Artigo 5.–Obxectivos. O obxectivo principal deste centro é mellorar a calidade de vida e a integración social dos maiores do Concello de Touro. Os obxectivos específicos son: – Servir de espazo de encontro e convivencia para os maiores do Concello. – Facilitar a integración, a participación, a solidariedade e a relación co medio social, canalizando cara a Administración Pública as aspiracións, inquietudes e necesidades do sector da poboación de maiores, servindo de apoio para a prestación de servizos sociais e asistenciais. – Proporcionar medios de entretemento axeitados á súa idade e intereses que contemplen as aptitudes creativas, culturais e recreativas deste sector de poboación. – Apoiar a auto-organización dos maiores – Contribuír á prevención do illamento da poboación da terceira idade – Establecer canles formais de comunicación cos recursos socio-asistenciais, como son o centro de saúde, a Casa do Concello… E nos que as persoas maiores teñen unha maior dependencia. CAPÍTULO II.–DOS/AS USUARIOS/AS, ADQUISICIÓN E PERDA DA CONDICIÓN DE USUARIO/A, DEREITOS E DEBERES Artigo 6.–Condición de usuario/a. Terán dereito a ser usuarios/as do centro, previa presentación de solicitude conforme o Anexo I deste regulamento de funcionamento que se presentará no departamento de Servizos sociais deste Concello, e tralo outorgamento de autorización por decreto da Alcaldía, as persoas empadroadas no Concello de Touro que reúnan algún dos seguintes requisitos: – Ter idade igual ou superior a 65 anos, – Ser pensionista de xubilación, invalidez, outras pensións ou prexubilacións, e ter, nestes casos 60 anos cumpridos. – Ser pensionistas de viuvez con idade superior aos 55 anos. Estarán exentas de cumprir estas condicións as persoas que acudan en calidade de cónxuxe ou parella de feito. Por informe motivado dos Servizos sociais que informe de circunstancias persoais de illamento e soidade, necesidade de relación ou outras situacións análogas poderá autorizarse como usuario persoas que non encaixen nos requisitos anteriormente sinalados. Excepcionalmente e de forma individual previa solicitude presentada no Concello, por decreto da Alcaldía, poderá permitirse a utilización puntual das instalacións e servizos do centro por persoas individuais e colectivos para reunións e desenvolvemento de actividades que se consideren de interese público, sempre de maneira puntual e en horario que non entorpeza o normal funcionamento do centro social. Queda expresamente excluída a utilización e celebración no centro de actos electorais ou de contido político. Artigo 7.–Solicitudes e baixas. As solicitudes para ser usuarios/as formularanse no modelo normalizado ( Anexo I do regulamento) e entregaranse nos Servizos sociais de atención primaria. Xunto a estas acompañaranse os seguintes documentos: – Dúas fotografías tamaño carné. – Fotocopia do DNI. – Xustificantes das pensións percibidas na unidade familiar. – Certificado de padrón e convivencia da unidade familiar. – Fotocopia da cartilla da seguridade social. – Informe médico de que o solicitante non padece enfermidade infecto-contaxiosa. Así mesmo os Servizos Sociais do Concello poderán requirir, con carácter excepcional, calquera outra documentación que acredite a concorrencia de circunstancias excepcionais no solicitante. As solicitudes deberán presentarse nos Servizos sociais do Concello, decidíndose a admisión ou a non admisión como usuario/a por decreto da Alcaldía. Os decretos da Alcaldía denegatorios da condición de usuario/a serán comunicados por escrito ao interesado/a concretando o motivo da denegación e subliñando os recursos que poden ser interpostos e o seu réxime. As baixas produciranse a petición do usuario/a, por falecemento ou como consecuencia da aplicación do procedemento sancionador nos supostos previstos neste regulamento. A solicitude de baixa farase efectiva nos 15 días seguintes á mesma. Artigo 8.–Dereitos e deberes dos usuarios/as. Dereitos dos usuarios/as: – Utilizar os locais e servizos do centro, accedendo aos mesmos sen discriminación por razón de sexo, raza, relixión, ideoloxía ou calquera outra condición ou circunstancia persoal ou social. – Consideración no trato debido á dignidade da persoa, tanto por parte do persoal do centro ou servizo como dos demais usuarios/as. – Ao sixilo profesional dos datos do seu historial sanitario e social. – Participar en todas aquelas actividades organizadas polo centro. – Aportar suxestións sobre o funcionamento, actividades e outros asuntos de interese para o desenrolo do centro. – Deixar de utilizar o servizo ou abandonar o centro por vontade propia. – Unha asistencia individualizada acorde coas súas necesidades específicas. Deberes dos usuarios/as: – Cumprir as normas sobre a utilización do centro ou servizo establecidas no regulamento. – Manter unha conducta de tolerancia, respecto e colaboración encamiñada a facilitar unha mellor convivencia e relación cos demais usuarios/as e co persoal do centro. – Colaborar na realización de determinadas tarefas coa finalidade dun mellor funcionamento do centro sempre de acordo co disposto no regulamento. – Gardar as normas de hixiene e aseo tanto persoal como nas dependencias do centro. – Facilitar a realización da limpeza do centro polo persoal encargado. – Usar adecuadamente e con coidado o material do centro. – Utilizar as papeleiras, cinceiros e contedores do lixo de forma axeitada – Evitarase realizar fóra dos lugares adecuados actividades que non corresponden. – Non se permiten animais domésticos dentro do centro. – Tratar o persoal que traballe no centro con respecto e corrección, seguindo as súas indicacións e en caso de queixas facéndoas constar no libro de reclamacións que se habilitará ao efecto. CAPÍTULO III.–INFRACCIÓNS E SANCIÓNS PROCEDEMENTO SANCIONADOR Artigo 9.–Infraccións e sancións. Os/as usuarios/as do centro serán os/as responsables dos danos e prexuízos que por acción ou omisión causen nas súas instalacións, así como das alteracións de orde que se produzan. Sen prexuízo da responsabilidade penal ou civil en que puideran incorrer por tales actos ou omisións, que poderá esixirse diante dos xulgados e tribunais correspondentes, se os/as usuarios/as cometesen algunhas das faltas previstas nos seguintes puntos serán obxecto do procedemento sancionador que, con carácter xeral establecen as leis 39/2015, do 1 de outubro, de Procedemento Administrativo Común das Administracións Públicas; e 40/2015, do 1 de outubro, de Réxime Xurídico do Sector Público. A tales efectos, as faltas clasificaranse en leves, graves e moi graves. Os/as usuarios/as poderán denunciar mediante escrito ou comparecencia dirixida ao alcalde-presidente ou ao concelleiro/a en quen delegue, a conducta dun/ha usuario/a susceptible de ser tipificada como un dos incumprimentos definidos no presente regulamento. En ningún caso se admitirán as denuncias anónimas. Artigo 10.–Infraccións. Serán incumprimentos de carácter leve: – Calquera incumprimento do regulamento de funcionamento que pola súa natureza ou gravidade non se tipifique como grave ou moi grave. Serán incumprimentos de carácter grave: – Non facilitar ao Concello ou Dirección do centro os datos que se soliciten aos usuarios, falsear os datos solicitados, ou non comunicar as alteracións das circunstancias ou requisitos que lle permitan ser usuario/a do centro. – O incumprimento deste regulamento de funcionamento cando ocasione prexuízos notorios na prestación do servizo ou produza danos ou prexuízos graves a outras persoas usuarias, ou ao persoal traballador do centro. – A reincidencia na comisión de infraccións leves. – Entorpecer, intencionada e habitualmente, as actividades a realizar no centro. – O maltrato de palabra cara os/as outros/as usuarios/as e/ou cara o persoal do centro. – A subtracción de obxectos que formen parte do mobiliario e material do centro a disposición dos/as usuarios/as. – Consumir alcohol ou calquera outra sustancia estupefaciente no centro. – Realizar actos prexudiciais para a reputación e o bo crédito do centro. Serán incumprimentos de carácter moi grave: – Provocar desordes e alteracións moi graves no servizo que fagan imposible a continuidade da prestación. – A agresión física, acoso ou maltrato ao persoal do centro, programa ou servizo, e ao resto de persoas usuarias ou visitantes. – Ocasionar danos ou subtraer bens do centro, doutras persoas usuarias, do persoal traballador, ou, no seu caso, das persoas visitantes. – A falta inxustificada de pago dos servizos do centro. – A reincidencia na comisión de infraccións graves. Artigo 11.–Sancións. As sancións que se impoñerán aos/as usuarios/as que incorran nalgunha das infraccións clasificadas anteriormente serán as seguintes: Por infracción leve: – Amoestación verbal ou escrita. Por incumprimento grave: – Expulsión temporal do centro e perda dos beneficios da condición de usuario/a por un período máximo de tres meses. Por incumprimento moi grave: – Expulsión temporal do centro e perda da condición de usuario/a por un máximo de seis meses, podéndose chegar en determinados casos e de forma motivada ata a expulsión definitiva. Artigo 12.–Procedemento sancionador. Establécese como regra xeral a necesidade da instrución dun expediente para a imposición de sancións por faltas leves, graves e moi graves. O expediente que se instrúa ao efecto constará das seguintes fases: – Para as infraccións leves, graves e moi graves, o expediente iniciarase por decreto da Alcaldía do Concello de Touro á vista de informe previo dos Servizos sociais, decreto que será notificado por escrito ao/á usuario/a, indicando a infracción que se lle imputa e a sanción correspondente prevista no presente regulamento, nomeando neste decreto ao órgano instrutor, que será un funcionario do Concello. O órgano competente para a resolución será o alcalde. O prazo de alegacións será de 15 días hábiles. Á vista das presentadas poderá practicarse proba de ser necesario. Trala práctica da proba e previa audiencia da persoa presuntamente infractora, emitirase unha proposta de resolución que será notificada á persoa interesada. A resolución do procedemento corresponderá á Alcaldía. Contra dita resolución, que non pon fin á vía administrativa, poderán interporse os recursos administrativos previstos na Lei 39/2015, do 1 de outubro, de Procedemento Administrativo Común das Administracións Públicas. Para o non previsto neste artigo será de aplicación o disposto en relación cos procedementos sancionadores no Capítulo III da Lei 40/2015, do 1 de outubro, de Réxime Xurídico do Sector Público. Para a gradación das sancións previstas teranse en conta as circunstancias persoais do autor responsable, tales como a idade, condicións físicas e psíquicas, nivel de formación, así como a transcendencia dos feitos e a alarma, intranquilidade ou inquietude producida entre os beneficiarios ou persoal de ditas instalacións, ademais das manifestacións ou mostras de sincero arrepentimento do autor e a reparación inmediata dos danos ou prexuízos ocasionados. As faltas leves prescribirán aos dous meses, as graves aos catro meses e as moi graves ao ano, sempre que durante estes períodos de tempo non se lle comunicara ao interesado a incoación do expediente ou se producise a súa paralización por causa non imputable ao presunto responsable. Co fin de dispoñer de todos os datos necesarios para cumprir os procedementos marcados nos casos de infracción establecerase un “rexistro de incidencias” no centro. CAPÍTULO IV.–PERSOAL E ASPECTOS DE FUNCIONAMENTO Artigo 13.–O Centro Social Municipal de Maiores contará co seguinte cadro de persoal. – Un psicólogo/a – educador/a social. – Un traballador/a social. – Un animador/a cultural. – Persoal especializado para o desenvolvemento das diferentes actividades. – Servizo de voluntariado. Sen prexuízo de variación atendendo á evolución e á demanda das necesidades dos usuarios/as do servizo. O Concello de Touro contará cos profesionais adecuados para prestar os servizos con persoal propio ou concertando os servizos necesarios con empresas privadas ou entidades de iniciativa social. As actividades e tarefas precisas para o desenvolvemento dos programas serán sempre prestadas por persoal cualificado, e poderá contar coa colaboración de voluntarios para o desenvolvemento de tarefas complementarias sen que en ningún caso exima ao persoal da súa función. Artigo 14.–Programa de actividades. No centro existirá un programa anual de actividades, elaborado en función das preferencias manifestadas polos/as usuarios/as a través de enquisas e outros medios que se estimen oportunos, polos Servizos sociais de atención primaria. O mencionado programa estará exposto no taboleiro de anuncios do centro para a debida información dos usuarios/as. As actividades e servizos que se realizarán no centro municipal de maiores están dirixidas a persoas maiores tanto válidas como asistidas, proporcionándolles a estas últimas apoio persoal axustado ás posibles limitacións que poidan presentar. Os usuarios/as poden acudir a todas as actividades que se organicen sempre tendo en conta o rigoroso orde de preinscrición. As actividades desenvolveranse en bloques temáticos repartidos do seguinte xeito: – Apoio social preciso segundo as necesidades de cada usuario/a. – Exercicio físico e envellecemento: – Obradoiro terapéutico de psicomotricidade – Ximnasia terapéutica. – Obradoiro de memoria. – Taller de informática. Información, orientación e asesoramento para dar resposta ás demandas procedentes dos usuarios/as. A relación de actividades e servizos poderá variarse en función da demanda e as preferencias manifestadas por parte dos/as usuarios/as. Artigo 15.–Horario. O horario de apertura e peche do centro será de: – Inverno: 9.00 a 15.00 horas. – Verán: os meses de xullo e agosto de 9.00 a 14.00 horas. Este horario poderá ser modificado por decreto da Alcaldía en función da adecuación ás necesidades dos/as usuarios/as e aos recursos dispoñibles. Artigo 16.–Réxime económico. Na financiación do centro procurarase a colaboración da Comunidade Autónoma, da Deputación Provincial e outras institucións, sen prexuízo de regulación por acordo municipal do establecemento de prezos públicos que afecten á financiación por parte dos usuarios no mantemento e prestación de actividades no centro social respectando o establecido no artigo 56 da Lei 13/2008, do 3 de decembro, de servizos sociais de Galicia, no Decreto 99/2012, do 16 de marzo, polo que se regulan os servizos sociais comunitarios e o seu financiamento e no Decreto 148/2014, do 6 de novembro, polo que se modifica o Decreto 99/2012, do 16 de marzo. Artigo 17.–Caixa de suxestións. O centro contará cunha caixa de suxestións para que todos/as os/as usuarios/as poidan opinar e presentar indicacións para mellorar o funcionamento do centro sempre que redunden no beneficio de todos/as. Artigo 18.–Libro de reclamacións. O centro terá un libro de reclamacións á disposición dos/as usuarios/as. No suposto de efectuarse algunha reclamación darase copia ao/á usuario/a e poñerase en coñecemento do/a alcalde/sa do Concello de Touro o contido da mesma no prazo máximo de 5 días hábiles contados a partir do día seguinte a súa presentación, agás nos casos en que se requira unha comunicación inmediata. Artigo 19.–Taboleiro de anuncios. Estarán permanentemente expostas no taboleiro de anuncios as normas de réxime interior vixentes, así como a información de interese xeral para os/as usuarios/as. Artigo 20.–Póliza de responsabilidade civil. O centro disporá dunha póliza de responsabilidade civil que garantirá a cobertura das indemnizacións aos/ás usuarios/as e os sinistros do edificio. Dita póliza poderá ser requirida polos/as usuarios/as para o seu coñecemento. Artigo 21.–Facultades de interpretación. Corresponderanlle ao Concello de Touro as facultades de aplicar e interpretar as disposicións contidas neste regulamento, sen prexuízo das facultades que en todo caso correspondan aos tribunais. Disposición final O presente regulamento, que contén 21 artigos e unha disposición final, foi aprobado polo Pleno do Concello de Touro en sesión ordinaria en data XX/XX/XXXX, e entrará en vigor unha vez transcorrido o prazo previsto no artigo 65.2 da Lei 7/1985 de 2 de abril; o día seguinte da súa publicación íntegra no Boletín Oficial da Provincia.” Segundo. –Para xeral coñecemento publicar o mesmo no Boletín Oficial da Provincia, sen prexuízo da súa entrada en vigor desde a aprobación do mesmo. Touro, 30 de decembro de 2019. O alcalde Asdo.: Ignacio Codesido Barreiro